Line Barfod (EL), 2003-11-19:
Da vores ordfører, fru Pernille Rosenkrantz-Theil, ikke kan være til stede, skal jeg fremføre følgende: Når kvinder er blevet uønsket gravide, har de ret til at få foretaget en abort.
De skal have god vejledning og rådgivning, som ikke er fordømmende, og de skal have professionelle og trygge omgivelser, der kan yde den nødvendige omsorg.
For selv om der i går kom en undersøgelse fra Socialforskningsinstituttet, der påviser, at der ikke er fysiske eller psykiske langtidsvirkninger ved provokeret abort, er der jo ingen, der synes, det er sjovt at få en abort.
Samme rapport fra Socialforskningsinstituttet viser det, som Enhedslisten har sagt i årevis, nemlig at det især er kvinder, der har haft en dårlig opvækst, som har manglende uddannelse og været meget udsat for arbejdsløshed, der har en øget risiko for at blive uønsket gravide.
Så ud over at forbedre forholdene generelt for disse kvinder bør man satse på forebyggelse af uønsket graviditet.
Der er flere niveauer i forebyggelsen: den generelle oplysende til brede målgrupper og den specifikke, der er målrettet mennesker med forøget risiko.
Vedrørende den generelle forebyggelse er det i rapporten fra Socialforskningsinstituttet endnu en gang slået fast, at information og undervisning virker, når det drejer sig om at nedbringe antallet af uønskede graviditeter og efterfølgende provokerede aborter.
Andre forskningsresultater, der har sammenlignet de nordiske lande, viser, at Finland har en relativt lav hyppighed af provokerede aborter, og påviser en klar sammenhæng til Finlands udbyggede forebyggelsestiltag.
Derfor beklager vi også, at de seneste års bevilling til svangerskabsforebyggende aktiviteter med den nye finanslov er mere end halveret i 2004.
Det er ikke noget nyt, at Enhedslisten vil noget andet end den siddende regering.
Vi vil nemlig gøre det, der virker for den enkelte, og det, der er økonomisk ansvarligt.
Og derfor fremsætter Enhedslisten snarest et forslag, der bl.a. vil forbedre seksualundervisningen i skolen.
I undervisningen vil omdrejningspunktet være den enkeltes behov for grænsesætning og omgivelsernes forståelse
for at respektere andres grænser
Det kan eksempelvis være en støtte til de unge piger i at fastholde et krav om at ville bruge kondom; et forslag, der hurtigt ville kunne være finansieret af de langt færre aborter, som der er dokumentation for vil komme. En sidehistorie til hele abortspørgsmålet er fortrydelsespillen, der er en kemisk løsning, som nogle kvinder vælger.
Det er, lige som da medicinalindustrien sendte p-pillen på markedet.
Der lod man de langsigtede bivirkninger udgøre forskningen til skade for mange kvinder.
Så derfor bør man investere i mere kontrolleret forskning og ikke lade det være op til tilfældighederne.
På den internationale scene vil Enhedslisten være med til at bekæmpe de religiøse højrekræfter, som vil fratage kvinder deres ret til abort samt forhindre forebyggende tiltag, som virker.
Eksempelvis har vi set i USA, hvordan præsident George W. Bush på sin første arbejdsdag i 2001 genindførte den såkaldte Mecixo City-politik, som forbyder amerikansk bistand til udenlandske organisationer, der støtter og/eller arbejder for abort.
I juli 2002 blokerede præsident Bush for udbetaling af 34 mio. dollar til FN's familieplanlægningsorganisation.
USA har indefrosset en bevilling på 3 mio. dollar til Verdenssundhedsorganisationen, da organisationen er gået i gang med en undersøgelse af Kinas abortpolitik.
Samlet set bør man efter Enhedslistens opfattelse udbygge de forebyggende tiltag, både som undervisning og oplysning og især ved at forbedre kvindernes muligheder for at deltage på arbejdsmarkedet og sikre, at de har ordentlige opvækstvilkår.
Man bør sikre mere forskning om virkningerne af fortrydelsespillen, og vi bør blande os på den internationale scene og sikre, at FN, Verdenssundhedsorganisationen og andre organisationer kan fortsætte deres arbejde med bl.a. familierådgivning og forskning.